Document ID: 31997D0222

Komisijas Lēmums
(1997. gada 28. februāris),
ar ko nosaka trešo valstu sarakstu, no kurām dalībvalstis atļauj gaļas produktu importu
(Dokuments attiecas uz EEZ)
(97/222/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes problēmām, ievedot liellopu, cūku, aitu un kazu gaļu, kā arī svaigu gaļu vai gaļas produktus no trešajām valstīm [1], kurā jaunākie grozījumi izdarīti ar Direktīvu 96/91/EK [2], un jo īpaši 21. panta a) apakšpunktu un 22. pantu,
ņemot vērā Padomes 1992. gada 17. decembra Direktīvu 92/118/EEK, ar ko nosaka dzīvnieku veselības un sabiedrības veselības aizsardzības prasības, kas reglamentē tādu produktu tirdzniecību un importu Kopienā, kuri nav pakļauti minētajām prasībām, kas noteiktas īpašos Kopienas noteikumos, kuri minēti Direktīvas 89/662/EEK A pielikuma I daļā, un attiecībā uz patogēniem - Direktīvā 90/425/EEK [3], kurā jaunākie grozījumi izdarīti ar Direktīvu 96/90/EK [4], un jo īpaši 10. panta 2. punkta c) apakšpunktu,
tā kā Padomes Lēmums 79/542/EEK [5], kurā jaunākie grozījumi izdarīti ar Komisijas Lēmumu 97/160/EK [6], nosaka trešo valstu sarakstu, no kurām dalībvalstis atļauj liellopu, cūku, nepārnadžu, aitu un kazu gaļas produktu importu;
tā kā Komisijas Lēmums 91/449/EK [7], kurā jaunākie grozījumi izdarīti ar Lēmumu 96/92/EK [8], nosaka trešo valstu sarakstu, no kurām dalībvalstis atļauj liellopu, cūku, zirgu dzimtas dzīvnieku, aitu un kazu gaļas produktu importu;
tā kā Komisijas Lēmums 94/85/EK [9], kurā jaunākie grozījumi izdarīti ar Lēmumu 96/2/EK [10], nosaka trešo valstu sarakstu, no kurām dalībvalstis atļauj svaigas mājputnu gaļas importu; tā kā šo sarakstu piemēro arī no mājputnu gaļas ražotu gaļas produktu importam;
tā kā Komisijas Lēmums 94/86/EK [11], kurā jaunākie grozījumi izdarīti ar Lēmumu 96/137/EK [12], nosaka trešo valstu sarakstu, no kurām dalībvalstis atļauj savvaļas medījumu gaļas importu; tā kā šo sarakstu piemēro savvaļas medījumu gaļas produktu importam;
tā kā Komisijas Lēmums 94/278/EK [13], kurā jaunākie grozījumi izdarīti ar Lēmumu 96/344/EK [14], nosaka trešo valstu sarakstu, no kurām dalībvalstis atļauj gaļas produktu importu, kas sagatavoti no trušu, saimniecībā audzētu medījumputnu un saimniecībā audzētu kažokzvēru gaļas;
tā kā Komisijas Lēmumu 91/449/EEK atsauc ar Komisijas Lēmumu 97/221/EK [15];
tā kā ir nepieciešams izstrādāt saraksta grozījumus attiecībā uz trešajām valstīm, no kurām dalībvalstis atļauj tādu gaļas produktu importu, ko ražo ne tikai no liellopu, cūku, zirgu dzimtas dzīvnieku, aitu un kazu gaļas, bet arī no saimniecībā audzētiem medījumdzīvniekiem, mājas trušiem un savvaļas medījumdzīvniekiem;
tā kā gaļas produktu kategorijas, ko drīkst ievest no trešajām valstīm, ir atkarīgas no veselības situācijas, kāda ir trešajā valstī vai ražotnes atrašanās vietā trešajā valstī; tā kā daži gaļas produkti jāpakļauj īpašai apstrādei, lai tos ievestu;
tā kā Padomes Direktīva 77/99/EEK [16], kurā jaunākie grozījumi izdarīti ar Padomes Direktīvu 95/68/EK [17], definē gaļas produktus, nosakot minimālās apstrādes prasības; tā kā no minētajā sarakstā iekļautajām konkrētajām trešajām valstīm vai trešo valstu konkrētajām daļām atļauj tikai tādu gaļas produktu importu, kuriem veic pilnu termisko apstrādi;
tā kā Lēmums 97/221/EK nosaka dzīvnieku veselības prasības un veterināro sertifikāciju, ko dalībvalstis piemēro attiecībā uz trešo valstu gaļas produktu importu;
tā kā ir nepieciešams noteikt minimālās apstrādes prasības, lai no ražotājas trešās valsts ievestu šādus produktus;
tā kā šajā lēmumā noteiktie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis atļauj gaļas produktu importu, kā noteikts Lēmumā 97/221/EK, no trešajām valstīm vai trešo valstu daļām, kas uzskaitītas pielikuma I, II un III daļā, ar noteikumu, ka tiem ir veikta atbilstoša apstrāde, kas noteikta pielikuma IV daļā, un ka tiem pievienots attiecīgs veselības sertifikāts, kas noteikts Komisijas Lēmumā 97/221/EK.
2. pants
Šo lēmumu piemēro no 1997. gada 1. marta.
3. pants
Šis lēmums ir adresēts dalībvalstīm.
Briselē, 1997. gada 28. februārī

Labels: 0
3
17
5